COMUNICAT

Având în vedere ca începând cu data de 1 iulie 2010 au intrat în vigoare prevederile OUG nr.58/2010 pentru modificarea şi completarea Legii nr.573/2003 privind Codul Fiscal şi alte măsuri financiar-fiscale, Casa Naţională de Pensii şi Alte Drepturi de Asigurări Sociale  

face următoarele precizări:
· Ordonanţa de urgenţă a Guvernului nr.58/2010 pentru modificarea şi completarea Legii nr.571/2003 privind Codul Fiscal şi alte măsuri financiar–fiscale, reglementează, printre altele şi asigurarea în sistemul public de pensii a persoanelor fizice care realizează venituri de natură profesională, altele decât cele salariale. În vederea aplicării prevederilor acestui act normativ, s-a aprobat H.G. nr.791/2010 pentru modificarea şi completarea Normelor Metodologice de aplicare a Legii nr.571/2003 privind Codul fiscal;
· Modelul de declaraţie de asigurare prevăzut de Anexa nr.2 la H.G. nr.791/2010 se regăseşte şi pe site-ul Casei Naţionale de Pensii şi Alte Drepturi de Asigurări Sociale( www.cnpas.org), la Secţiunea Contribuţii;

· Declaraţia de asigurare se depune  până la data de 25 a lunii pentru luna anterioară celei în care s-au realizat venituri de natură profesională, la casa teritorială de pensii din raza de domiciliu sau de reşedinţă a persoanelor asigurate. Pentru Municipiul Bucureşti, declaraţia de asigurare se depune la Casa de Pensii a Municipiului Bucureşti;

· Persoanele care realizează venituri de natură profesională, altele decât cele salariale, datorează contribuţii individuale de asigurări sociale în cota de 10,5 % din venitul net realizat. 

Venitul net realizat este  determinat în cazul  contabilităţii în partidă simplă, ca diferenţă între venitul brut şi cheltuielile deductibile aferente realizării venitului, conform prevederilor Codului Fiscal, iar în cazul normelor anuale de venit este determinat  pe baza acestor norme anuale de venit;  

· Venitul net asigurat  nu poate depăşi plafonul de 5 salarii medii brute pe economie. Pentru anul 2010, salariul mediu brut pe economie este de 1.836 lei;
· În vederea evitării dublei impuneri, în baza uneia şi aceleiaşi calităţi (persoana care realizează  în mod independent venituri de natură profesională), este exclus ca, pentru aceeaşi lună, să se efectueze o plată a contribuţiei de asigurări sociale pentru declaraţia depusă  în baza Legii nr.19/2000 şi o alta pentru declaraţia depusă în baza art.III din OUG nr.58/2010.

Precizăm că activităţile desfăşurate în mod independent, care generează venituri din profesii libere, precum şi drepturile de autor şi drepturile conexe definite conform prevederilor Legii nr.8 /1996 privind drepturile de autor şi drepturile conexe, cu modificările şi completările ulterioare, nu pot fi reconsiderate ca activităţi dependente. Persoanele care se regăsesc în această situaţie se  asigură, obligatoriu, potrivit prevederilor OUG nr. 58/2010, pe declaraţia de asigurare menţionată mai sus. Cota de contribuţie de asigurări sociale este de  10,5% din venitul net realizat.

· Referitor la încasarea contribuţiilor reprezentând “Contribuţia de asigurări sociale de la persoane care realizează venituri de natură profesională cu caracter ocazional”, Ministerul Finanţelor Publice a aprobat completarea indicatorilor privind finanţele publice prin introducerea subcapitolului 21.03.09 la capitolul “Contribuţiile asiguraţilor”.
Casele teritoriale de pensii vor comunica indicativul contului în care se va face colectarea contribuţiilor.

